
14Ο Φεστιβάλ Μουσικής Δωματίου Χανίων
«Διάλογοι μέσα στο χρόνο»



Πίσω από τη φαινομενικά απλή και αρμονική συνεργασία μουσικών επί σκηνής για να υπηρετήσουν από κοινού μία σύνθεση μουσικής δωματίου, κρύβονται αθέατες και δαιδαλώδεις διαδικασίες, περίπλοκες σκέψεις, αλλεπάλληλες στιλιστικές επιλογές και ευαίσθητες (εσωτερικές και εξωτερικές) ισορροπίες, που καθιστούν την πράξη αυτή ως μία από τις κορυφαίες, αν όχι την κορυφαία, πρόκληση για έναν ερμηνευτή. Το Φεστιβάλ Μουσικής Δωματίου Χανίων, στον 14ο πλέον χρόνο ύπαρξης και καλλιτεχνικής προσφοράς του στα μουσικά πράγματα της Κρήτης και γενικότερα της Ελλάδας, αφήνεται να εμπνευστεί ελεύθερα από την ίδια την ουσία του μουσικού γίγνεσθαι, όπως αυτό ξετυλίγεται κάθε φορά που οι καλλιτέχνες συμπορεύονται σε δοκιμές και σε συναυλίες. Υπό αυτό το πρίσμα, το φετινό πρόγραμμα του Φεστιβάλ στηρίζεται θεματικά πάνω στην έννοια της δυαδικότητας: σε κάθε συναυλία παρουσιάζονται έργα που αντιπροσωπεύουν τόσο το «παλαιό» (κλασικισμός και ρομαντισμός) όσο και το «καινούριο» (20ός αιώνας) – και η μεταξύ τους σχέση είναι μία δυναμική σχέση διαλόγου, αντίθεσης, επέκτασης, ανατροπής ή συμπλήρωσης. Με αυτόν τον τρόπο, φιλοδοξούμε να δείξουμε πώς οι διαφορετικές πτυχές της μουσικής δημιουργίας, σκέψης, πράξης και συναισθηματικότητας, άλλοτε αλληλοσυμπληρώνονται και άλλοτε συγκρούονται, αλλάζοντας μορφή μέσα στον χρόνο αλλά παραμένοντας συστατικά στοιχεία της Μουσικής Τέχνης, αναλλοίωτα στον πυρήνα τους.

Ιδιαίτερη μνεία αξίζει να γίνει στη συνειδητή επιλογή, σε όλες ανεξαιρέτως τις φετινές συναυλίες να περιλαμβάνονται και έργα μουσικής δωματίου, που απαιτούν μεγάλο αριθμό εκτελεστών, τουτέστιν από πέντε (κουιντέτο) ως εννέα (νονέτο)· όχι βεβαίως από διάθεση «εντυπωσιασμού» ή ματαιόδοξης πληθωρικότητας αλλά από την εκ βαθέων στόχευση, να αναδειχτούν ακόμα πιο ανάγλυφα, έντονα και άμεσα οι εσωτερικές έννοιες που διέπουν το πρόγραμμα κάθε συναυλίας, προσφέροντας παράλληλα στο κοινό τη δυνατότητα να απολαύσει συγκλονιστικά έργα που δεν είναι εύκολο ή συχνό να παρουσιάζονται ζωντανά. Και πάνω απ’ όλα, το Φεστιβάλ παραμένει πιστό σε μία από τις αρχές που διέπει τη δράση του από την πρώτη στιγμή της ύπαρξής του: να εμπιστεύεται καλλιτέχνες που αφενός συνδέονται μεταξύ τους με ριζωμένους δεσμούς καλλιτεχνικής συνεργασίας και ανθρώπινης φιλίας και αφετέρου έχουν αναπτύξει μία σχέση μέσα στον χρόνο με το Φεστιβάλ λειτουργώντας ως σταθεροί πυλώνες της δράσης του. Αλλά, όπως κάθε χρόνο, έτσι και φέτος το Φεστιβάλ υποδέχεται μία πλειάδα από νέα πρόσωπα, καλλιτέχνες διεθνούς κύρους και ακτινοβολίας, που θα αφήσουν τη δική τους ιδιαίτερη σφραγίδα. Ανάμεσά τους, ξεχωρίζει ο Ιταλός πιανίστας Enrico Pace και η Τουρκάλα βιολονίστα Veriko Tchumburidze (νικήτρια του μεγάλου διεθνούς διαγωνισμού της Henryk Wieniawski το 2016).

Το φετινό Φεστιβάλ, σε μία πανοραμική θεώρηση, καλύπτει από πλευράς ρεπερτορίου ένα ευρύτατο φάσμα συνθετών, εποχών και αισθητικών. Το Κουιντέτο εγχόρδων, ως είδος, βρίσκεται ομολογουμένως στο επίκεντρο του ενδιαφέροντος, μιας και σε τέσσερις διαφορετικές βραδιές θα ερμηνευτούν ισάριθμα κουιντέτα κορυφαίων συνθετών του 18ου και 19ου αιώνα (Wolfgang Amadeus Mozart, Franz Schubert, Felix Mendelssohn και Johannes Brahms). Αλλά και η πρωτοπορία του 20ού αιώνα έχει την τιμητική της, υπηρετούμενη μέσα από εκτελέσεις ευφάνταστων έργων των Bohuslav Martinu, Francis Poulenc, Bela Bartok, Zoltan Kodaly, Νίκου Σκαλκώτα, Dmitri Shostakovich και Olli Mustonen.


Πληροφορίες: www.chambermusicfestival.gr

Πρόγραμμα Συναυλιών 14ου Φεστιβάλ Μουσικής Δωματίου Χανίων

Δευτέρα 24 Αυγούστου 2026, ώρα 21.00
Συνεδριακό Κέντρο Minoa Palace Resort

Συναυλία I – Αφετηρίες & Υπερβάσεις

Ludwig van Beethoven (1770–1827)
Τρίο για βιολί, βιόλα και βιολοντσέλο σε σολ μείζονα, έργο 9 αρ. 1 (1797–1798)

Noe Inui, βιολί
David Bogorad, βιόλα
Τιμόθεος Γαβριηλίδης Πέτριν, βιολοντσέλο

George Enescu (1881–1955)
Οκτέτο για έγχορδα σε ντο μείζονα, έργο 7 (1900)

Roman Simović, βιολί
Josef Špaček, βιολί
Noe Inui, βιολί
Ευαγγελία Κουτσοδήμου, βιολί
David Bogorad, βιόλα 
Ιωάννης Μαγειρόπουλος, βιόλα
Τιμόθεος Γαβριηλίδης Πέτριν, βιολοντσέλο
Άγγελος Λιακάκης, βιολοντσέλο

Η ΠΡΏΤΗ ΣΥΝΑΥΛΊΑ ΤΟΥ ΦΕΣΤΙΒΆΛ ΘΑ ΠΑΡΟΥΣΙΑΣΤΕΊ ΩΣ AVANT PREMIÈRE ΣΤΟ ΗΡΆΚΛΕΙΟ, ΤΗΝ ΚΥΡΙΑΚΉ 23.08.2026, ΣΕ ΣΥΝΔΙΟΡΓΆΝΩΣΗ ΚΑΙ ΜΕ ΤΗΝ ΥΠΟΣΤΉΡΙΞΗ ΤΗΣ ΠΕΡΙΦΈΡΕΙΑΣ ΚΡΉΤΗΣ.


Η λιτή και απέριττη αξιοποίηση απλών μουσικών μοτίβων και τριών μόνο οργάνων μπορεί, στα χέρια ενός «αρχιτέκτονα» της Μουσικής όπως ο Beethoven, να δημιουργήσει έναν ολόκληρο κόσμο, εντυπωσιακά διαυγή, που ενσαρκώνει το πιο αγνό ιδεώδες του Ωραίου. Περίπου έναν αιώνα αργότερα, ένα από τα μεγαλύτερα μουσικά ταλέντα όλων των εποχών, ο Ρουμάνος βιολονίστας και συνθέτης George Enescu, παραδίδεται στον θερμό ήχο οκτώ εγχόρδων και με όχημα μία γραφή εξόχως ρομαντική, αρμονικά περιπετειώδη και ηχοχρωματικά ηδονική, επιχειρεί μία δική του «υπέρβαση», να αγγίζει το μεταφυσικό παραμένοντας γήινος και αισθησιακός. Κορυφαίοι σολίστ των εγχόρδων, γνώριμοι στο κοινό του Φεστιβάλ Μουσικής Δωματίου Χανίων από πληθώρα επιτυχημένων εμφανίσεων τα τελευταία χρόνια, θέτουν την αναγνωρισμένη τέχνη τους στην υπηρεσία δύο αισθητικά αντίρροπων αριστουργημάτων.



Τετάρτη 26 Αυγούστου 2026, ώρα 21.00
Συνεδριακό Κέντρο Minoa Palace Resort

Συναυλία II – Εξωστρέφεια & Λυρισμός μέσα στους αιώνες

Franz Liszt (1811-1886)
Από τα Χρόνια Προσκυνήματος, Πρώτος Χρόνος : Ελβετία S.160, No 6 Η κοιλάδα του Ομπερμαν (Vallée d'Obermann) (1855)

Enrico Pace, πιάνο

Bohuslav Martinů (1890–1959)
Τρίο με πιάνο αρ. 2 σε ρε ελάσσονα, H. 327 (1950)

Josef Špaček, βιολί
Άγγελος Λιακάκης, βιολοντσέλο
Enrico Pace, πιάνο

Felix Mendelssohn (1809–1847)
Κουιντέτο εγχόρδων αρ. 2 σε σι ύφεση μείζονα, έργο 87 (1845)

Josef Špaček, βιολί
Roman Simović, βιολί
Milena Simović, βιόλα
David Bogorad, βιόλα
Τιμόθεος Γαβριηλίδης Πέτριν, βιολοντσέλο


Μπορεί ο όρος «ρομαντισμός» να είναι στη σκέψη μας συνδεδεμένος με μία συγκεκριμένη εποχή (19ος αιώνας) και ένα συγκεκριμένο ύφος μουσικής γραφής, αλλά είναι γεγονός ότι η διάθεση των μουσουργών να εκφράσουν συναισθήματα με ένταση και ενάργεια, ήταν -και πριν και μετά τον 19ο αιώνα- ένας από τους σημαντικότερους στόχους της Μουσικής, αν όχι ο κυριότερος. Το πρόγραμμα της συναυλίας λοιπόν προσφέρει ένα υπέροχο πανόραμα σε διαφορετικά είδη λυρισμού: τον κλασικό, ανάλαφρο και χωρίς υπερβολές λυρισμό του Mendelssohn, τον παθιασμένο και πνευματικά εκστατικό λυρισμό του Liszt και τον παιγνιώδη, πικάντικο και εξωστρεφή λυρισμό του σπουδαίου Τσέχου μοντερνιστή του 20ού αιώνα, Bohuslav Martinu. Κοινός παρονομαστής των τριών έργων, η συναισθηματική δύναμη, η ειλικρίνεια και η λάμψη του μουσικού οράματος!



Πέμπτη 27 Αυγούστου 2026, ώρα 21.00
Συνεδριακό Κέντρο Minoa Palace Resort

Παράλληλη δράση: Διάλεξη “Συνέχεια και ρωγμές στο DNA της δυτικής μουσικής”

Ομιλητής: Μάρκος Μωυσίδης, συνθέτης και μουσικός παραγωγός














Παρασκευή 28 Αυγούστου 2026, ώρα 21.00
Συνεδριακό Κέντρο Minoa Palace Resort

Συναυλία III – Οικειότητα & Οικουμενικότητα

Francis Poulenc (1899–1963)
Σεξτέτο για πνευστά και πιάνο (1932–1939)

Κουιντέτο Ξύλινων Πνευστών της Κρατικής Ορχήστρας Αθηνών
Βαγγέλης Σταθουλόπουλος, φλάουτο
Χριστίνα Παντελίδου, όμποε
Σπύρος Μουρίκης, κλαρινέτο
Οδυσσέας Μπάσσιος, φαγκότο
Γρηγόρης Ασωνίτης, κόρνο

Alexei Volodin, πιάνο

Franz Schubert (1797–1828)
Κουιντέτο εγχόρδων σε ντο μείζονα, D. 956 (1828)

Roman Simović, βιολί
Noe Inui, βιολί
Milena Simović, βιόλα
Άγγελος Λιακάκης, βιολοντσέλο 
Τιμόθεος Γαβριηλίδης Πέτριν, βιολοντσέλο


Με ιδιαίτερη χαρά το Φεστιβάλ Μουσικής Δωματίου Χανίων υποδέχεται το Κουιντέτο Ξύλινων Πνευστών της Κρατικής Ορχήστρας Αθηνών, ένα σύνολο με μακρά καλλιτεχνική πορεία και προσφορά στα ελληνικά μουσικά δρώμενα, το οποίο συνεργάζεται με τον διεθνούς αναγνώρισης Ρώσο πιανίστα Alexei Volodin σε ένα από τα δημοφιλέστερα έργα για πνευστά και πιάνο όλων των εποχών, το Σεξτέτο του Γάλλου Francis Poulenc. Αν το Σεξτέτο αυτό δημιουργεί μία αίσθηση συνομιλίας καλών φίλων με οικειότητα μεταξύ τους, το Κουιντέτο για έγχορδα του Franz Schubert που συμπληρώνει το πρόγραμμα της βραδιάς, ανοίγει ένα παράθυρο σε ό,τι πιο πνευματικό και οικουμενικό μπορεί να προσπελάσει η ανθρώπινη νόηση. Ένα από τα κορυφαία αριστουργήματα του ρεπερτορίου της μουσικής δωματίου, το Κουιντέτο αυτό συνιστά ένα διαχρονικά συναρπαστικό ταξίδι στα όρια των συναισθημάτων, στην περιοχή όπου η αίσθηση του χρόνου παραμερίζει μπροστά στην άμεση και αφοπλιστική βίωση του υπερβατικού.


















Κυριακή 30 Αυγούστου 2026, ώρα 21.00
Συνεδριακό Κέντρο Minoa Palace Resort

Συναυλία IV – Αντιθέσεις & Συγκλίσεις

Béla Bartók (1881–1945)
Contrasts για κλαρινέτο, βιολί και πιάνο, Sz. 111 (1938)

Σπύρος Μουρίκης, κλαρινέτο
Veriko Tchumburidze, βιολί
Enrico Pace, πιάνο

Olli Mustonen (γ. 1967)
Nonet αρ. 2 (2000)

Noe Inui, βιολί
David Bogorad, βιολί
Veriko Tchumburidze, βιολί
Ευαγγελία Κουτσοδήμου, βιολί
Marc Sabbah, βιόλα 
Milena Simović, βιόλα
Άγγελος Λιακάκης, βιολοντσέλο
Τιμόθεος Γαβριηλίδης Πέτριν, βιολοντσέλο
Κωνσταντίνος Σηφάκης, κοντραμπάσο

Carl Maria von Weber (1786–1826)
Κουιντέτο για κλαρινέτο και έγχορδα σε σι ύφεση μείζονα, έργο 34 (1815)

Σπύρος Μουρίκης, κλαρινέτο
Veriko Tchumburidze, βιολί
Ευαγγελία Κουτσοδήμου, βιολί
Milena Simović, βιόλα
Ella Van Poucke, βιολοντσέλο


Τρία έργα, τρεις συνθέτες, τρεις αιώνες, τρεις συνδυασμοί οργάνων, τρεις εντελώς διαφορετικοί ηχητικοί κόσμοι. Ο Weber, στις αρχές του 19ου αιώνα, στο μεταίχμιο μεταξύ κλασικισμού και ρομαντισμού, εμπιστεύεται στο κλαρινέτο μερικές από τις ομορφότερες μελωδίες του, επενδυμένες με φροντίδα από τα έγχορδα· περίπου 120 χρόνια μετά, ο Ούγγρος μοντερνιστής Bela Bartok, φλερτάροντας άλλοτε με την παραδοσιακή μουσική της πατρίδας του ή των Βαλκανίων και άλλοτε με την αμερικάνικη τζαζ, αναθέτει στο κλαρινέτο και στο βιολί να αναπτύξουν πύρινους διαλόγους, με «συντονιστή» ανάμεσά τους το πιάνο. Και στην αυγή του 21ου αιώνα, ο διάσημος Φινλανδός συνθέτης, αρχιμουσικός και πιανίστας Olli Mustonen, νιώθοντας το βάρος αιώνων μουσικής στους ώμους του, ατενίζει το μέλλον αφομοιώνοντας ελεύθερα διαφορετικές επιδράσεις από το παρελθόν, ασφαλώς φιλτραρισμένες μέσα από τη δική του αισθητική. Δώδεκα εκλεκτοί εκτελεστές συγκλίνουν στην κοινή τους πρόθεση να καταστήσουν την ακρόαση των τριών αυτών έργων μία αλησμόνητη εμπειρία για το κοινό!









Δευτέρα 31 Αυγούστου 2026, ώρα 21.00
Συνεδριακό Κέντρο Minoa Palace Resort

Συναυλία V – Ένταση & Ισορροπία

Dmitri Shostakovich (1906–1975)
Τρίο με πιάνο αρ. 2 σε μι ελάσσονα, έργο 67 (1944)

Veriko Tchumburidze, βιολί
Ella Van Poucke, βιολοντσέλο
Alexei Volodin, πιάνο

Nikolai Medtner (1880-1951)
Sonata-Reminiscenza, έργο 38, αρ.1 (1922)

Alexei Volodin, πιάνο


Wolfgang Amadeus Mozart (1756–1791)
Κουιντέτο εγχόρδων σε ρε μείζονα, K. 614 (1791)

Josef Špaček, βιολί
Noe Inui, βιολί
Milena Simović, βιόλα
Marc Sabbah, βιόλα
Άγγελος Λιακάκης, βιολοντσέλο


Η λόγια μουσική, μέσα στο διάβα των αιώνων, πραγματώνεται πάντα ως αέναη πάλη ανάμεσα στην ένταση και τη χαλάρωση, ανάμεσα στη διαφωνία και τη συμφωνία, ανάμεσα στο πνευματικό και το υλικό. Το μουσικό Κάλλος δεν είναι ποτέ μονοδιάστατο αλλά νοείται ως επίτευξη ισορροπίας ανάμεσα σε δυνάμεις αντίρροπες. Αυτή η ισορροπία επιτυγχάνεται με τον πιο φυσικό και αβίαστο τρόπο στο έργο του Mozart – και οι πέντε διακεκριμένοι μουσικοί που ερμηνεύουν το Κουιντέτο του αναμφίβολα διαθέτουν όλες τις ποιότητες για να δικαιώσουν την τελειότητα αυτή της ισορροπίας. Άλλες φορές, η πολυπόθητη αυτή ισορροπία κερδίζεται με πιο αγωνιώδεις τρόπους, με εμπύρετες διατυπώσεις και σφοδρές συγκρούσεις, όπως συμβαίνει στη φορτισμένη μουσική του Ρώσου Dmitri Shostakovich ή στη νοσταλγικά ρομαντική μουσική του συμπατριώτη του, Nikolai Medtner. Βαθύς γνώστης του ύφους και των δύο, ο βιρτουόζος Alexei Volodin επιστρέφει για δεύτερη χρονιά στο Φεστιβάλ Μουσικής Δωματίου Χανίων.   

















Πέμπτη 3 & Παρασκευή 4 Σεπτεμβρίου 2026, ώρα 21.00
Θέατρο Αρχαίας Άπτερας

Συναυλίες VI–VII – Παράδοση & Μνήμη
Concerts VI–VII – Tradition & Memory

Νίκος Σκαλκώτας (1904-1949)
Σονάτα για σόλο βιολί (1925)

Γιώργος Δεμερτζής, βιολί 

Zoltan Kodaly (1882-1967)
Ντούο για βιολί και βιολοντσέλο, έργο 7 (1914)

Veriko Tchumburidze, βιολί
Ella Van Poucke, βιολοντσέλο

Johannes Brahms (1833–1897)
Κουιντέτο εγχόρδων αρ. 2 σε σολ μείζονα, έργο 111 (1890)

Veriko Tchumburidze, βιολί
Josef Špaček, βιολί
Marc Sabbah, βιόλα 
David Bogorad, βιόλα
Ella Van Poucke, βιολοντσέλο

OI ΣΥΝΑΥΛΙΕΣ ΣΤΗΝ ΑΡΧΑΙΑ ΑΠΤΕΡΑ ΕΝΤΑΣΣΟΝΤΑΙ ΣΤΟ ΦΕΣΤΙΒΑΛ ΚΡΗΤΗΣ - ΣΥΝΔΙΟΡΓΑΝΩΣΗ ΜΕ ΤΗΝ ΠΕΡΙΦΕΡΕΙΑ ΚΡΗΤΗΣ & ΤΗΝ ΕΦΟΡΕΙΑ ΑΡΧΑΙΟΤΗΤΩΝ ΧΑΝΙΩΝ

Είσοδος ελεύθερη με δελτία εισόδου


Οι καταληκτικές συναυλίες του Φεστιβάλ Μουσικής Δωματίου Χανίων στο Θέατρο της αρχαίας Άπτερας έχουν γίνει τα τελευταία χρόνια ένας επιτυχημένος θεσμός – σύμβολο της απεύθυνσης της λόγιας μουσικής σε κάθε άνθρωπο, ανεξαρτήτως τόπου και χρόνου. Έτσι και φέτος, το Φεστιβάλ περιμένει τους πιστούς του φίλους στον ιστορικό και ειδυλλιακό αυτό χώρο, παρουσιάζοντας έργα μέγιστης σημασίας και γοητείας. Ο χαλκέντερος βιολονίστας Γιώργος Δεμερτζής, ένας από τους στυλοβάτες όχι μόνο του Φεστιβάλ αλλά και της ελληνικής μουσικής ζωής στο σύνολό της, ερμηνεύει τη Σονάτα για σόλο βιολί του Νίκου Σκαλκώτα, του μέγιστου Έλληνα μουσουργού, το έργο του οποίου σε μεγάλο βαθμό ήρθε στο φως χάρη στις ζωντανές εκτελέσεις και ηχογραφήσεις του Γιώργου Δεμερτζή. Κατόπιν, το Φεστιβάλ υπόσχεται μία φαντασμαγορική ανάγνωση του Duo του Ούγγρου Zoltan Kodaly, ενώ η συναυλία -και κατ’ επέκταση όλο το Φεστιβάλ- ολοκληρώνεται με ένα αγαπημένο έργο ενός αγαπημένου συνθέτη: το μεγαλειώδες 2ο Κουιντέτο για έγχορδα του μεγάλου Γερμανού Ρομαντικού Johannes Brahms.












ΠΛΗΡΟΦΟΡΙΕΣ

Συναυλία στο Ηράκλειο
Κυριακή, 23 Αυγούστου 2026
ώρα 21.00
Κηποθέατρο «Μάνος Χατζιδάκις» - Ηρακλείου
Είσοδος δωρεάν με δελτία εισόδου

Συναυλία 1η: Αφετηρίες & Υπερβάσεις
Δευτέρα, 24 Αυγούστου 2026
ώρα 21.00
Αίθουσα Συνεδριακού Κέντρου
Minoa Palace Resort
15€ γενική είσοδος
7€ φοιτητές/νέοι ως 25 ετών, άνεργοι, ΑμεΑ

Συναυλία 2η: Εξωστρέφεια & Λυρισμός μέσα στους αιώνες
Τετάρτη, 26 Αυγούστου 2026
ώρα 21.00
Αίθουσα Συνεδριακού Κέντρου
Minoa Palace Resort
15€ γενική είσοδος
7€ φοιτητές/νέοι ως 25 ετών, άνεργοι, ΑμεΑ

Διάλεξη
Πέμπτη, 27 Αυγούστου 2026
ώρα 21.00
Αίθουσα Συνεδριακού Κέντρου
Minoa Palace Resort
15€ γενική είσοδος
7€ φοιτητές/νέοι ως 25 ετών, άνεργοι, ΑμεΑ

Συναυλία 3η: Οικειότητα & Οικουμενικότητα
Παρασκευή, 28 Αυγούστου 2026
ώρα 21.00
Αίθουσα Συνεδριακού Κέντρου
Minoa Palace Resort
15€ γενική είσοδος
7€ φοιτητές/νέοι ως 25 ετών, άνεργοι, ΑμεΑ

Συναυλία 4η: Αντιθέσεις & Συγκλίσεις
Κυριακή, 30 Αυγούστου 2026
ώρα 21.00
Αίθουσα Συνεδριακού Κέντρου
Minoa Palace Resort
15€ γενική είσοδος
7€ φοιτητές/νέοι ως 25 ετών, άνεργοι, ΑμεΑ

Συναυλία 5η: Ένταση & Ισορροπία
Δευτέρα, 31 Αυγούστου 2026
ώρα 21.00
Αίθουσα Συνεδριακού Κέντρου
Minoa Palace Resort
15€ γενική είσοδος
7€ φοιτητές/νέοι ως 25 ετών, άνεργοι, ΑμεΑ

Συναυλία 6η & 7η: Παράδοση & Μνήμη
Πέμπτη 3 & Παρασκευή 4 Σεπτεμβρίου 2026
ώρα 21.00
Αρχαιολογικός Χώρος Απτέρας
Είσοδος δωρεάν με δελτία εισόδου


Ενιαίο εισιτήριο 5 συναυλιών & διάλεξης
24/8 - 31/08/2025
Αίθουσα Συνεδριακού Κέντρου
Minoa Palace Resort
60€ τιμή ενιαίου εισιτηρίου (5 συναυλιών & διάλεξης)
30€ τιμή ενιαίου εισιτηρίου (5 συναυλιών & διάλεξης) για φοιτητές/νέους ως 25 ετών, ανέργους, ΑμεΑ

ΠΡΟΠΩΛΗΣΗ ΕΙΣΙΤΗΡΙΩΝ
Υπηρεσία Εισιτηρίων - Ticket Services
Τηλεφωνικά: 210 7234567
Online: www.ticketservices.gr
Εκδοτήριο: Πανεπιστημίου 39, Αθήνα

H online και η τηλεφωνική αγορά περιλαμβάνει χρέωση υπηρεσίας 5%


ΠΛΗΡΟΦΟΡΙΕΣ
www.chambermusicfestival.gr

